Visòn
Visòn (Visone an italian) a l'é un comun dël Piemont ëd 1.236 abitant , ant la provinsa ëd Lissandria.

Ël pais a resta ant l'Àut Monfrà, an sle colin-e an sla riva meridional ëd la Bormia, davzin a Àich.

Stòria
Ël topòonim dël pais a l'é atestà a parte dal sécol ch'a fa X tanme Vidisione, peui Vidixone, Vidisonus, Viisonis, Vixonus. As pensa ch'a peula derivé dal nòm përsonal germànich Widisione. La prima sorgiss ch'a documenta l'esistensa 'd Visòn a l'é l'at ëd fondassion ëd l'abassìa 'd San Quintin dë Spign dël 991. Ant l'àuta Età 'd Mes a intra antra ij possediment dël marchèis Aleram e a passa ai sò dissendent ëd le branche 'd Ponson, ëd Bòsch, ëd Melass, dël Vast e dë Tsé, dont a l'avran orìgin jë sgnor ëd Visòn. Dël 1039 la part ëd teritòri ch'a spetava a jë sgnor ëd Melass  a l'é donà al vëscovà d'Àich; un sécol pì tard la part ëd teritòri ch'a spetava ai marchèis ëd Monfrà a l'é trasformà an feod e concedùa a la famija Malaspin-a dal marchèis Bonifass. A parte dal Sessent ël feod a passa a la famija Senturion ëd Morzasch e 'd Castelneuv. 

Visòn a ségue le sòrt dël Monfrà e a l'inissi dël Setsent a passa al duca Vitòrio Medeo II ëd Savòja e pì tard al Regn ëd Sardëgna. D'apress a l'época dla dominassion fransèisa ëd Napoleon Bon-a-part, dël 1815 a torna ant ël Regn ëd Sardëgna e a l'é aministrà sota a la Division (peui Provinsa) ëd Lissandria, a la Provinsa (peui Sircondari) d'Àich e al Mandament d'Arvàuta. Dël 1929 ël comun ëd Visòn a ven ancorporà a col d'Àich ma a oten torna soa indipendensa aministrativa dël 1947.

Aministrassion
Ël sìndich a l'é Marco Cazzuli (dal 14/06/2004, scond mandà da l'08/06/2009, ters mandà dal 26/05/2014).

Anliure esterne 
 Sit istitussional

Arferiment 

Vison